b'\n_START_ARTICLE_\nPopie\xc5\xbeius Pranci\xc5\xa1kus\n_START_SECTION_\nBiografija\n_START_PARAGRAPH_\nChorch\xc4\x97 Marijus Bergoljas gim\xc4\x97 Buenos Air\xc4\x97se ital\xc5\xb3 emigrant\xc5\xb3 \xc5\xa1eimoje, kurioje buvo vyriausias i\xc5\xa1 vaik\xc5\xb3. T\xc4\x97vas Marijus Choz\xc4\x97 Bergoljas (Mario Jos\xc3\xa9 Bergoglio) buvo darbininkas, o motina Regina Marija Sivori (Regina Mar\xc3\xada S\xc3\xadvori)\xc2\xa0\xe2\x80\x93 nam\xc5\xb3 \xc5\xa1eiminink\xc4\x97._NEWLINE_Studijavo Buenos Airi\xc5\xb3 universitete, kuriame gavo chemijos magistro diplom\xc4\x85. V\xc4\x97liau mok\xc4\x97si Buenos Airi\xc5\xb3 dvasin\xc4\x97je seminarijoje ir \xc5\xa0v. Juozapo kolegijoje, kurioje 1960\xc2\xa0m. gavo licenciato laipsn\xc4\xaf._NEWLINE_1958\xc2\xa0m. \xc4\xafstojo \xc4\xaf j\xc4\x97zuit\xc5\xb3 ordin\xc4\x85. D\xc4\x97st\xc4\x97 literat\xc5\xabr\xc4\x85, filosofij\xc4\x85 ir teologij\xc4\x85 Buenos Airi\xc5\xb3 kataliki\xc5\xa1kose kolegijose. 1969\xc2\xa0m. tapo dvasininku. Nuo 1973\xc2\xa0m. iki 1979\xc2\xa0m. Argentinos j\xc4\x97zuit\xc5\xb3 provincijos provincijolas. 1980\xc2\xa0m. tapo Buenos Airi\xc5\xb3 provincijos San Migelio dvasin\xc4\x97s seminarijos rektoriumi._NEWLINE_Vokietijoje apgyn\xc4\x97 daktaro disertacij\xc4\x85. Po \xc5\xa1i\xc5\xb3 studij\xc5\xb3 gr\xc4\xaf\xc5\xbeo \xc4\xaf Kordobos arkivyskupij\xc4\x85 dirbti nuod\xc4\x97mklausiu ir dvasiniu vadovu. 1992\xc2\xa0m. buvo paskirtas Buenos Airi\xc5\xb3 vyskupu augziliaru. 1997\xc2\xa0m. bir\xc5\xbeelio 3 d. buvo paskirtas Buenos Airi\xc5\xb3 arkivyskupo koadjutoriumi. 1998\xc2\xa0m. vasario 28 d. tapo Buenos Airi\xc5\xb3 arkivyskupu. 2001 m. vasario 21 d. popie\xc5\xbeius Jonas Paulius II J. Bergoglio paskyr\xc4\x97 kardinolu. Po 2005\xc2\xa0m. popie\xc5\xbeiaus Jono Pauliaus II mirties vykusios konklavos metu kardinolas Ch. Bergoljas buvo laikomas Papabile ir rim\xc4\x8diausiu var\xc5\xbeovu joje i\xc5\xa1rinktam popie\xc5\xbeiui Benediktui XVI. Nuo 2005\xc2\xa0m. iki 2008\xc2\xa0m. vadovavo Argentinos vyskup\xc5\xb3 konferencijai. 2013\xc2\xa0m. konklavoje i\xc5\xa1rinktas popie\xc5\xbeiumi, kardinolas Ch. Bergoljas pasirinko Pranci\xc5\xa1kaus vard\xc4\x85. Tai pirmas kartas per vis\xc4\x85 istorij\xc4\x85, kai popie\xc5\xbeius pasirinko \xc5\xa1\xc4\xaf vard\xc4\x85._NEWLINE_2018 m. rugs\xc4\x97jo 22-23 d. lank\xc4\x97si Lietuvoje \xe2\x80\x93 tai buvo antrasis Romos katalik\xc5\xb3 popie\xc5\xbeiaus vizitas Lietuvos istorijoje.'